辛未人日同郡僚遊陳氏園
作者：李光
朝代：宋

paragraphs: 海南人日春已濃，柳條遠映桃花紅。
攜觴尋伴逐春色，杖藜縱步遊城東。
陳園新築芳亭小，綠竹猗猗自圍繞。
杯行不用管絃催，枝上綿蠻囀春鳥。
舊傳人日天多陰，今年人日春光好。
田家但喜藷芋收，我輩惟憂酒樽少。
明朝有興還復來，賸買鹿蹄拚醉倒。